Document ID: 32006R0805

NÕUKOGU MÄÄRUS (EÜ) nr 805/2006,
25. aprill 2006,
Euroopa Ühenduse ja Mikroneesia Liiduriikide vahelise Mikroneesia Liiduriikides kalastamist käsitleva partnerluslepingu sõlmimise kohta
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 37 koostoimes artikli 300 lõikega 2 ja artikli 300 lõike 3 esimese lõiguga,
võttes arvesse komisjoni ettepanekut,
võttes arvesse Euroopa Parlamendi arvamust
ning arvestades järgmist:
(1)
Ühendus ja Mikroneesia Liiduriigid (edaspidi “Mikroneesia”) on pidanud läbirääkimisi kalastamisalase partnerluslepingu üle, millega lubatakse ühenduse kaluritel kalastada vetes, mis kalastuse osas kuuluvad Mikroneesia Liiduriikide suveräänsete õiguste või jurisdiktsiooni alla, ja selle parafeerinud.
(2)
Kõnealune leping näeb ette majandus-, finants-, tehnilise ja teaduskoostöö kalanduse valdkonnas, et tagada ressursside säilitamine ja säästlik kasutamine, ning sätestab samuti ettevõtjatevahelised partnerlussuhted, mille eesmärk on arendada kalandussektori ja sellega seotud valdkondade majandustegevust, lähtudes ühistest huvidest.
(3)
Kõnealune leping tuleks heaks kiita.
(4)
Tuleks määrata kindlaks liikmesriikide kalapüügivõimaluste jaotamine.
(5)
Liikmesriigid, mille laevad kalastavad käesoleva lepingu alusel, teavitavad komisjoni Mikroneesia kalastusvööndis püütud varude kogustest kooskõlas komisjoni 14. märtsi 2001. aasta määrusega (EÜ) nr 500/2001, millega sätestatakse ühenduse kalalaevade poolt kolmandate riikide vetes ja avamerel püütud saagi seiret käsitleva nõukogu määruse (EMÜ) nr 2847/93 üksikasjalikud rakenduseeskirjad (1),
ON VASTU VÕTNUD KÄESOLEVA MÄÄRUSE:
Artikkel 1
Ühenduse nimel kiidetakse heaks Euroopa Ühenduse ja Mikroneesia Liiduriikide vaheline Mikroneesia Liiduriikides kalastamist käsitlev partnerlusleping (edaspidi “leping”).
Lepingu tekst on lisatud käesolevale määrusele.
Artikkel 2
Lepingu protokollis sätestatud kalapüügivõimalused jaotatakse liikmesriikide vahel järgmiselt:
-
tuunikülmutusseinerid:
Hispaania:
75 % ettenähtud kalapüügivõimalustest
Prantsusmaa:
25 % ettenähtud kalapüügivõimalustest
-
triivõngejadaga kalapüügilaevad:
Hispaania:
8 laeva
Portugal:
4 laeva
Kui nimetatud liikmesriikide litsentsitaotlused ei kata kõiki protokollis sätestatud kalapüügivõimalusi, võib komisjon võtta arvesse ka teistest liikmesriikidest esitatud litsentsitaotlusi.
Artikkel 3
Käesolev määrus jõustub seitsmendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Luxembourg, 25. aprill 2006

Labels: 18
15
5
6